Okresná prokuratúra Košice I 
Mojmírova 5, 041 47 Košice 1 	

Sp. zn. : 4 Pv 761/14/8802	Košice I, 23.3.2015
EEČ : 2-63-96-2015

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: invalidný dôchodca
- ako osoba oprávnená konať za spoločnosť SOLVAT SLOVAKIA s.r.o. so sídlom Gemerská č. 3, XXXXX, IČO: XXXXX, zadržal a neodviedol riadne mesačnými výkazmi poistného a príspevkov vykázané a podľa zákona zrazené a vybrané poistné na sociálne poistenie za zamestnancov za obdobie august 2010 až september 2010 a marec 2011 až máj 2011, spolu vo výške 801,82,-€, pričom k dátumu splatnosti poistného spoločnosť mala k dispozícii disponibilné finančné prostriedky na ich úhradu čím takto svojím konaním spôsobil Sociálnej poisťovni, pobočka XXXXX, Festivalovo námestie č. 1 v Košiciach škodu v celkovej  výške 801,82,-€, 

lebo zanikla trestnosť činu

Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície v Košiciach sp. zn. ČVS:ORP-1940/6-OEK-KE-2014 zo 06.02.2015 bolo podľa § 206 ods. 1 Trestného poriadku vznesené obvinenie XXXXX za prečin neodvedenia dane a poistného podľa § 277 ods. 1 Trestného zákona, na tom skutkovom základe ako je to uvedené vo výrokovej časti tohto uznesenia.

Výsluchom XXXXX - splnomocneného zástupcu Sociálnej poisťovne a.s. bola vyčíslená výška neuhradeného poistného a príspevkov za zamestnancov. Za obdobie 10/2009-09/2011 neodviedla spoločnosť za zamestnancov  neodviedla poistné v celkovej výške 2.711,12,-€, pričom evidujú iba čiastočnú úhradu z 09.09.2010 vo výške 155,48,-€ ako vymoženú čiastku od súdneho exekútora.

Obvinený XXXXX ku skutku, ktorý je mu kladený za vinu uviedol, že spoločnosť mala finančné problémy, očakával prostriedky z Európskej únie, preto nedošlo k zaplateniu odvodov. ďalej uviedol, že dňa 11.02.2015 uhradil do pokladne Sociálnej poisťovne sumu vo výške 801,82,-€.
Uvedené tvrdenie obvineného je verifikované príjmovým pokladničným dokladom č. 340002040 z 11.03.2015, z ktorého vyplýva, že obvinený uhradil do pokladne Sociálnej poisťovne a.s. pobočka XXXXX  sumu 801,82,-€ a to za obdobia august 2010 až september 2010 a marec 2011 až máj 2011,

V priebehu prípravného konania bol do konania pribratý znalec z odboru Ekonómia  a manažment za účelom posúdenia schopností spoločnosti  SOLVAT SLOVAKIA s.r.o. XXXXX uhrádzať splatné poistné.

Zo záverov znaleckého posudku č. 174/2014 vyplýva, že spoločnosť SOLVAT SLOVAKIA s.r.o. XXXXX mala dostatok finančných prostriedkov na úhradu poistného za mesiace august až november 2010 a marec až máj 2011 v celkovej výške 801,82,-€.

Dňa 11.03.2015 uhradil obvinený pokladničným dokladom č. 340002040 pozdĺžnosti voči Sociálnej poisťovni a.s. vo výške 801,82,-€.

Prečinu neodvedenia dane a poistného sa podľa zákona dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona. 

	Podľa § 86 písm. e) Trestného zákona trestnosť zločinu neodvedenia dane a poistného podľa § 277 Trestného zákona zaniká, ak splatná daň a jej príslušenstvo boli dodatočne zaplatené najneskôr v nasledujúci deň po dni, keď sa po skončení jeho vyšetrovania mohol oboznámiť s jeho výsledkami.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 2 Trestného zákona trestnosť trestného činu podľa ods. 1 písm. e) nezaniká, ak ide o páchateľa, ktorý bol za obdobný čin v predchádzajúcich 24 mesiacoch postihnutý, alebo ak trestné stíhanie páchateľa za obdobný čin bolo v predchádzajúcich 24 mesiacoch zastavené z dôvodu zániku trestnosti trestného činu podľa ods. 1. 

-	Na základe vyššie uvedených skutočností je zrejmé, že v danom prípade za obdobie august 2010 až september 2010 a marec 2011 až máj 2011, došlo konaním obvineného k splneniu podmienok ustanovení trestného zákona o účinnej ľútosti keďže obvinený XXXXX pred skončením vyšetrovania, dodatočne uhradil predpísané poistné, ktoré bolo predmetom trestného stíhania. 

Taktiež sa nepodarilo zistiť také skutočnosti, ktoré by napĺňali znenie § 86 ods. 2 Trestného zákona, čím došlo v zmysle § 86 ods. 1 písm. e) Trestného zákona k zániku trestnosti prečinu neodvedenia dane a poistného podľa § 277 ods. 1 Trestného zákona.

Vzhľadom k tomu, uhradením splatnej dane v plnom rozsahu došlo k zániku trestnosti činu, bolo potrebné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Marek Rajnič
prokurátor